***Објављено у „Службеном гласнику Републике Србије” , број 115/20 од 11. септембра 2020. године***

На основу члана 186. став 3. Закона о основама система образовања и васпитања („Службени гласник РС”, бр. 88/17, 27/18 – др. закон, 10/19 и 6/20), члана 17. став 4. и члана 24. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

министар просвете, науке и технолошког развоја доноси

**П Р А В И Л Н И К**

**о изменИ ПРАВИЛНИКА О критеријумима и стандардима за финансирање установе која обавља делатност ОСНОВНОГ образовања и васпитања**

Члан 1.

У Правилнику о критеријумима и стандардима за финансирање установе која обавља делатност основног образовања и васпитања („Службени гласник РС”, бр. 73/16, 45/18 и 106/20), члан 16а мења се и гласи:

„**Педагошки асистенти**

Члан 16а

 Школа може остварити право на ангажовање педагошких асистената, и то:

1) педагошког асистента за ученике са сметњама у развоју и инвалидитетом:

(1) уколико није била у могућности да оствари додатну подршку од стране школе за образовање ученика са сметњама у развоју и инвалидитетом, у складу са законом којим се уређују основе система образовања и васпитања, односно Правилнику о критеријумима и стандардима пружања додатне подршке у образовању деце, ученика и одраслих са сметњама у развоју и инвалидитетом у васпитној групи, односно другој школи и породици („Службени гласник РС”, број 70/18), и

(2) уколико нема ангажованог дефектолога на пословима стручног сарадника или наставника, у складу са овим правилником.

Школа може остварити право на ангажовање педагошког асистента за ученике са сметњама у развоју и инвалидитетом када има најмање 10 ученика којима је потребна додатна подршка у образовању, на основу мишљења Интерресорне комисије и препоруке Тима за инклузивно образовање на нивоу установе.

Педагошки асистент који пружа подршку ученицима са сметњама у развоју и инвалидитетом остварује пуну норму у раду са 20 ученика који стичу образовање у складу са ИОП-ом 2.

2) педагошког асистента који пружа подршку ученицима ромске националности којима је потребна додатна подршка у образовању – када има најмање 20 ученика којима је потребна додатна подршка у образовању, на основу одлуке педагошког колегијума. Педагошки колегијум доноси одлуку на основу препоруке Тима за инклузивно образовање на нивоу установе.

Педагошки асистент који пружа подршку ученицима ромске националности остварује пуну норму у раду са 35 ученика којима је потребна додатна подршка у образовању.

Норма педагошких асистената из става 1. тач. 1) и 2) овог члана процентуално се смањује и повећава у односу на број ученика за који су ангажовани по начелу сразмерности.

 Министарство даје сагласност школама за ангажовање педагошких асистената које први пут уводе институт педагошког асистента, и то за:

1) педагошког асистента за ученике са сметњама у развоју и инвалидитетом, у складу са напред наведеним мерилима у погледу броја ученика, према редоследу на ранг листи која се сачињава према укупном броју ИОП-а 2 у школи, а до износа средстава која су обезбеђена у буџету Републике Србије за ту намену;

2) педагошког асистента који пружа подршку ученицима ромске националности којима је потребна додатна подршка у образовању, у складу са напред наведеним мерилима у погледу броја ученика, према редоследу на ранг листи, а до износа средстава која су обезбеђена у буџету Републике Србије за ту намену.”

Члан 2.

 Овај правилник ступа на снагу наредног дана од дана објављивања у „Службеном гласнику Републике Србије”, а одредбе које се односе на педагошког асистента за ученике са сметњама у развоју и инвалидитетом почињу да се примењују након почетка примене аката Владе којима се уређују каталог радних места и коефицијенти за обрачун и исплату плата за тог асистента.

Број: 110-00-249/2020-04

У Београду, 10. септембра 2020. године

 М И Н И С Т А Р

 Младен Шарчевић